ประกาศธนาคารแห่งประเทศไทย เรื่อง การกำหนดให้ธนาคารพาณิชย์ปฏิบัติในเรื่องดอกเบี้ยและส่วนลด
ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง การกำหนดให้ธนาคารพาณิชย์ปฏิบัติในเรื่องดอกเบี้ยและส่วนลด
---------------------------

 อาศัยอำนาจตามความในมาตรา
๑๔ แห่งพระราชบัญญัติการธนาคารพาณิชย์ 
พ.ศ. ๒๕๐๕
ซึ่งแก้ไขเพิ่มเติมโดยพระราชบัญญัติการธนาคารพาณิชย์ (ฉบับที่ ๒) พ.ศ. ๒๕๒๒ 
ธนาคารแห่งประเทศไทยออกประกาศเป็นข้อกำหนดด้วยความเห็นชอบของรัฐมนตรีว่าการ
กระทรวงการคลังดังต่อไปนี้

 ข้อ ๑
ให้ยกเลิกประกาศธนาคารแห่งประเทศไทยออกตามความในมาตรา ๑๔ 
แห่งพระราชบัญญัติการธนาคารพาณิชย์ พ.ศ. ๒๕๐๕ ฉบับลงวันที่
๒๙ กันยายน พ.ศ. ๒๕๑๙

 ข้อ ๒
ให้ธนาคารพาณิชย์ถือปฏิบัติเกี่ยวกับดอกเบี้ยเงินฝาก ดังต่อไปนี้
 (๑) เงินฝากที่ต้องจ่ายคืนเมื่อทวงถาม
รวมตลอดถึงเงินฝากที่ต้องจ่ายคืนเมื่อ
สิ้นระยะเวลาไม่ถึง ๓ เดือน ไม่จ่ายดอกเบี้ย
 (๒)
เงินฝากที่ต้องจ่ายคืนเมื่อทวงถามประเภทออมทรัพย์ ซึ่งใช้สมุดคู่ฝากเป็น
หลักฐานการรับฝากเงิน และไม่ใช้เช็คในการถอน
จ่ายดอกเบี้ยได้ไม่เกินร้อยละ ๕.๕ ต่อปี
 (๓)
เงินฝากที่ต้องจ่ายคืนเมื่อสิ้นระยะเวลาตั้งแต่ ๓ เดือน แต่ไม่ถึง ๖ เดือน 
จ่ายดอกเบี้ยได้ไม่เกินร้อยละ ๖ ต่อปี
 (๔)
เงินฝากที่ต้องจ่ายคืนเมื่อสิ้นระยะเวลาตั้งแต่ ๖ เดือน แต่ไม่ถึง ๑๒ เดือน
จ่ายดอกเบี้ยได้ไม่เกินร้อยละ ๗ ต่อปี
 (๕)
เงินฝากที่ต้องจ่ายคืนเมื่อสิ้นระยะเวลาตั้งแต่ ๑๒ เดือนขึ้นไป
จ่ายดอกเบี้ย
ได้ไม่เกินร้อยละ ๙ ต่อปี
 เงินฝากตาม
(๒) และ (๕) ที่ฝากอยู่ก่อนวันที่ประกาศนี้ใช้บังคับ ธนาคาร
พาณิชย์อาจจ่ายดอกเบี้ยได้ไม่เกินร้อยละ ๕.๕ และร้อยละ ๙
ต่อปีตามลำดับ แล้วแต่กรณี 
ทั้งนี้เริ่มแต่วันที่ประกาศนี้ใช้บังคับ

 ข้อ ๓
ความในข้อ ๒ ไม่ใช้บังคับในการจ่ายดอกเบี้ยเงินฝากที่รับฝากจาก
ธนาคารพาณิชย์ ธนาคารออมสิน
ธนาคารเพื่อการเกษตรและสหกรณ์การเกษตร ธนาคารอาคาร
สงเคราะห์ บริษัทเงินทุน และบรรษัทเงินทุนอุตสาหกรรมแห่งประเทศไทย
หรือเงินฝากที่เป็น
เงินตราต่างประเทศซึ่งเจ้าหนักงานควบคุมการแลกเปลี่ยนเงินมีคำสั่งยกเว้นโดยทั่วไปหรือโดย
เฉพาะไม่ต้องขายเงินตราต่างประเทศนั้นแก่ธนาคารแห่งประเทศไทย
ธนาคารรับอนุญาตหรือ
บุคคลรับอนุญาตภายใน ๗ วันนับแต่วันที่ได้มา

 ข้อ ๔ ให้ธนาคารพาณิชย์ถือปฏิบัติเกี่ยวกับการเรียกดอกเบี้ยหรือส่วนลดได้ไม่
เกินร้อยละ ๑๕ ต่อปี

 ข้อ ๕
การให้กู้ยืมเงินแก่กิจการอุตสาหกรรมที่ได้รับใบอนุญาตประกอบกิจการ
โรงงานตามกฎหมายว่าด้วยโรงงาน
หรือกิจการเหมืองแร่ที่ได้รับประทานบัตร หรือประทาน
บัตรชั่วคราวตามกฎหมายว่าด้วยแร่
เฉพาะส่วนที่มีทรัพย์สินเป็นประกัน หรือการซื้อ ซื้อลด 
หรือรับช่วงซื้อลดตั๋วเงินอันเกิดจากการประกอบกิจการอุตสาหกรรม
หรือกิจการเหมืองแร่หรือ
การจำหน่ายผลิตภัณฑ์อุตสาหกรรมหรือแร่ของผู้ประกอบกิจการอุตสาหกรรมหรือผู้ประกอบ
กิจการเหมืองแร่ดังกล่าวภายในประเทศ
ซึ่งได้กระทำไปก่อนและยังมีผลผูกพันอยู่ในวันที่ประกาศ
นี้ใช้บังคับ
ให้ยังคงเรียกดอกเบี้ยหรือส่วนลดตามสัญญาภายในอัตราตามประกาศธนาคารแห่ง
ประเทศไทย ซึ่งออกตามความในมาตรา ๑๔
แห่งพระราชบัญญัติการธนาคารพาณิชย์ พ.ศ. 
๒๕๐๕ ลงวันที่ ๒๙ กันยายน พ.ศ. ๒๕๑๙ ข้อ ๒ (๓) ก.
ต่อไปจนกว่าอายุสัญญาที่ได้กระทำ
ไว้นั้นสิ้นสุดลง
การต่ออายุสัญญาดังกล่าวเมื่อประกาศนี้ใช้บังคับแล้วให้ถือเป็นการทำสัญญา
ขึ้นใหม่
 ประกาศนี้ให้ใช้บังคับตั้งแต่วันที่
๑ ตุลาคม พ.ศ. ๒๕๒๒ เป็นต้นไป

 ประกาศ
ณ วันที่ ๒๕ กันยายน ๒๕๒๒
   เสนาะ อูนากูล
 
ผู้ว่าการธนาคารแห่งประเทศไทย

[รก.๒๕๒๒/๑๖๙/๓๔พ/๓๐ กันยายน ๒๕๒๒]

 พุทธชาด/แก้ไข
 ๑๑ ตุลาคม ๒๕๒๒
 A+B
(C )